
"...mint egy kis Svájc". A kőolajipar Bázakerettyén (1937−1949)

Munkámban arra szeretném felhívni a figyelmet, hogy a Bázakerettye környezetében a leghagyományosabb falusi közeg közepette megszületett magyar olajipari munkásság kialakulása, életkörülményei és annak változásai néprajzi eszközökkel és módszertannal is számos tanulságot hozva vizsgálható.
A 20. század első évtizedeiben Magyarország nagy részén, így Bázakerettye környékén is jellemző volt a kiterjedt agrárszegénység. A földművelés és állattartás nehézségeit tovább fokozta a nagymértékű munkanélküliség. A falusiak jövőre való kilátásai nem voltak fényesek: földreform vagy radikális változások nélkül sorsuk jobbra fordulására alig volt esély. Az 1930-as évek második felében a kőolajipar ebben a nehéz helyzetben bontakozott ki ezen a környéken, s kínált megoldást sokak megélhetési problémáira.
Az új munkarend – a 8 órás munkaidővel, magas fizetésekkel, fizetett szabadsággal és a vasárnapi munkaszünettel – biztos megélhetést jelentett, és egy új, a korábbi hagyományos parasztitól eltérő életvezetési stílust honosított meg.
A környék fejlődése és életszínvonalának ilyen mértékű emelkedése a kőolajipar megjelenése nélkül elképzelhetetlen lett volna. A munkalehetőségek, valamint a vele járó magas és biztos fizetések megteremtették a dolgozók számára a létbiztonságot. Ugyanakkor a közeli falvakban élő, paraszti származású munkások kötődése a földműveléshez továbbra is nagyon szoros és meghatározó maradt.
A kőolajipar fejlődésével és a növekvő termeléssel a vidék bekapcsolódott az ország gazdasági vérkeringésébe is. Az új munkarend és az iparosodás elindította az önellátó paraszti földművelő, állattartó életmód bomlását, átmenetet képezve az ipari munkáslét felé.
Az olajipar társadalomtudományi kutatása – az ipartörténeti előzmények után – csak a legutóbbi években, a 20. századi életmódváltozás-kutatások kapcsán került a felszínre, elsősorban a szentendrei Szabadtéri Néprajzi Múzeum muzeológusainak köszönhetően. A magyar kőolajipar bölcsőjében, Bázakerettyén nem került még sor e nagy jelentőségű átalakulás hatásainak vizsgálatára. Az ipari hagyományokkal nem rendelkező, a városoktól távol lévő és viszonylag későn kialakult zalai kőolajipari munkásság kevéssé ismert terület a néprajzban, s ez szükségessé teszi a kőolajipar önálló néprajzi vizsgálatát.



